- Revelation
- <
- 19
- >

19
Orokaiwa!
1 Iti ufunamaim ayu uruw gagamin maiyow anowar, sabuw rou’ay gagamin na’in fanah sib hiwow hio,
“Orokaiwa! Yawas, marakaw naatu fair i ata God nowan.
2 ✡ Deu 32.43; Rev 6.10Anayabin i ana baibatiyen i turobe naatu mutufor.
Babin baiwa’an kwanekwaneyan i ana baiwa’an
kwanekwanemaim iti tafaram bi’ufunun
kusair baimakiy itin, anayabin ana akir
wairafih easbunuwen himorob.”
3 Sabuw iban hiwow maiye hio, “Orokaiwa! Iti babin na’a’arah ana sow boro nayen wanatowan, wanatowan.”
4 Regaregah ai’in etei 24 naatu sawar yawasih ma’anih etei yumatah aubabe hire God ana urama’ama tafanamaim ma’am hikwafir fanah sib hio, “Turobe! Orokaiwa!”
5 Imaibo urama’amamaim fanan hinowar eo,
“Kwa iyab i ana’akir wairafih?
Kwa iyab gagam o kikim?
Kwa iyab i kwabibiruw etei,
ata God tabobora’ara’ah!”
6 ✡ Rev 14.2Naatu ayu sabuw rou’ay gagamin hai uruw, siku ere gurugur ebiwa’a na’atube, naatu farafarar erab kereker ebiwa’an na’atube anowar hio,
“Regah tanabora’ara’ah, orokaiwa,
anayabin Regah ata God fairin, i ata aiwob.
7 ✡ Isa 61.10; Rev 21.2It etei’imak taniyasisir naatu tanakawasa,
i ana marakaw bonamanamarin isan tanabora’ara’ah.
Lamb tabin isan ana veya i na titaka
naatu Aawan Babin i bobuna’aka.
8 Faifuw boubun gewasin biyan kousisi’arin anababatun hitin usin isan.”
(Iti faifuw gewasin i God ana sabuw hai bowabow gewasin ana itinin).
9 ✡ Mat 22.2Imaibo tounamatar iuwu, “Abisa ku’i’itah inakirum, sabuw iyab Lamb ana tabin isan hifefeyanih hina tabin ana hiyuwmaim tirur boro baigegewasin hinab.” Naatu iuwu maiye, “Iti tur i turobe God ana tur.”
10 ✡ Act 10.25-26; Rev 22.8-9Iti turamaim ayu anamaim ara’iy akwafir, baise iuwu eo, “Men iti na’atube inasinaf. O ayu airit i God ana akir wairafit, taituwa baitumatumayah afa bairi, it etei i Jesu isan tao’orereb. God akisin inakwafir, anayabin sabuw iyab Jesu isan teorereb i Anun Kakafiyin ana fairamaim teo’orereb.”
Horse Kwes Ana Boyeyan.
11 ✡ Psa 96.13; Isa 11.4; Rev 1.5; 6.2Imaibo ayu mar ana etawan botawiy aitin, naatu nau’umaim horse biyan kwes ana boyeyan wabin Bosunub naatu Turobe batabat aitin. Iti orot i sabuw hai ma gewas isan ibatiyih naatu ibiyow. 12 ✡ Dan 10.6; Rev 1.14; 2.17Matan i wairaf woun etoto’ab na’atube, ukwarinamaim i kowas moumurih, wabin biyanamaim hikikirum anayabin men yait ta so’ob, baise i akisinamo so’ob. 13 ✡ Isa 63.1-3; Jn 1.1, 14Ana faifuw rara’amaim hibibour i bai ius, wabin i God ana Tur. 14 Mar ana baiyowayah hi’ufunun faifuw kwes gewasih hi’osen horse biyah kwes afe’eh hiyen hin. 15 ✡ Psa 2.9; Rev 1.16; 14.20Awanamaim tafaram afu’afuw ana kaiy wan so’arin tit. Naatu boro ana iron tu’emaim nabonawiyih. God fairin ana yaso’ar gagamin boro wine bunubunuw ana efanamaim nawas kweyakweyar natit. 16 ✡ Rev 17.14Ana faifuwamaim naatu taiyanamaim wabin iti hikirum.
“Aiwob etei hai AIWOB naatu regaregah etei hai REGAH.”
17 ✡ Ezk 39.17-20Imaibo tounamatar veya afe’en batabat aitin, naatu mamu yate hi’in hiroberob isah fanan aumetawat na’in eaf eo, “Kwa etei kwaru’ay God ana hiyuw gagamin isan. 18 Kwana saise aiwob sabuw, baiyowayah hai ukwarih, orot fairih, horse, naatu horse hai boyeyah, bai’akirayah, naatu men bai’akirayah, sabuw gagamih naatu sabuw gidigidih etei biyah finimih kwa’aa.”
19 Imaibo ayu sawaidab naatu tafaram ana aiwob etei hai baiyowayah bairi hiru’ay orot ana horse afe’en ma’am ana baiyowayan bairi baiyow isan hinan aitih. 20 ✡ Rev 13.12‑17; 20.10Baise sawaidab hibai hifatum naatu ana dinab orot baifuwenayan i wabinamaim ina’inan sisinaf auman hibai hifatum. Iti ina’inanamaim sabuw iyab sawaidab ana ewow hibai hima’am naatu sawaidab ana yumatabe ifufuwih hikwakwafir isan hairi’ika hifatum yawasih wairaf wanatowan etoto’ab ana kukuf yan hisrouwih hire eatuturih. 21 Baise hai sabuw ura’u’unin etei i orot nati horse tafaram ma’am, awanamaim kaiy titit, imaim yow tar himorob, naatu mamu etei hirob hire biyah finimih hi’aa.

- Revelation
- <
- 19
- >

✡19.2: Deu 32.43; Rev 6.10

✡19.6: Rev 14.2

✡19.7: Isa 61.10; Rev 21.2

✡19.9: Mat 22.2

✡19.10: Act 10.25-26; Rev 22.8-9

✡19.11: Psa 96.13; Isa 11.4; Rev 1.5; 6.2

✡19.12: Dan 10.6; Rev 1.14; 2.17

✡19.13: Isa 63.1-3; Jn 1.1, 14

✡19.15: Psa 2.9; Rev 1.16; 14.20

✡19.16: Rev 17.14

✡19.17: Ezk 39.17-20

✡19.20: Rev 13.12‑17; 20.10

© 2009 anonymous